  Туспуктэм: Наталия Сильвестрова Наталия Сильвестрова 12+ Удмуртиысь йӧскалык театрын эмчиослэн улонзы, ужамзы но кусыпъёссы сярысь выль спектакль пуктӥзы. Геннадий Красильниковлэн «Арлэн кутсконэз» романэзъя одӥг нимъем (12+) драмалэн премьераез 28-тӥ инвожое ортчоз. Ивортодэтъя «Удмуртия» агентстволэн корреспондентэз премьера азьын возьматонэ ветлӥз. Спекталь огшоры ёрос эмъяськонниысь эмчиослэн секыт ужан нуналъёссы сярысь. Жадем но кышкытлык шоры учкытэк соос бадӟым ужзэс быдэсто: эмъяло но улонъёсты утё. Соос синмасько, споръясько, керето, люкисько, умоезлы оско… Драмалэн валтӥсь интыяз – ёрос эмъюртлэн валтӥсь эмчиезлэн, арлыдо хирурглэн Алексей Сосновлэн но егит хирурглэн Георгий Световидовлэн кусыпъёссы, улон но уж шоры пӧртэм учкемзы. Пинал кужым кема аръёс ӵоже юнмам сямен нюръясько. Та геройёс пӧлын ӧвӧл умоез яке уродэз, кыкназы но асьсэлэсь ужзэ быдэстыны тыршо, но котькудӥз-а быгатэ Гиппократлэсь кылзэ быдэстыны? « Соосыз уг луы висъяны, одӥгез положительной, мукетыз отрицательной шуыса, малы ке шуоно Световидовлэн выль мылкыдыз, со егит адями но выль ӧръёсты со пыртэ райбольницалэн улоназ, нош Соснов со арлыдо, азьвыл улонэз сьӧраз нуыса турттэ на возьыны. <…> Ог-огзэс уг валало ни егитъёс но пересьёс » Константин Исаков, «Арлэн кутсконэз» пьесалэн авторез, эмчи Валерий Синыровлэсь рользэ шудӥсь Пьесаез Геннадий Красильниковлэн романэзъя Константин Исаков гожтӥз. Со пусъе, тужгес но секыт бадӟым произведениез кык часъем пьесае пӧрмытыны. Спектакльын кылем даурлэн 60-тӥ аръёсысьтыз эмъяськонниез возьматыны тыршизы. Со понна артистъёс зэмос эмчиосын кенешизы, соослэсь ужзэс эскеризы. « Ветлӥзы ми доры врачъёс, вераським соосын, соос милемлы консультациос сётӥзы. <…> Хирургъёсыз чортылӥм, соос милемлы возьматӥзы, кызьы именно операция лэсьтӥське. <…> Кино юрттылӥз милемлы трос аспектъёсын » Константин Исаков, «Арлэн кутсконэз» пьесалэн авторез, эмчи Валерий Синыровлэсь рользэ шудӥсь «Арлэн кутсконэз» спектакльлэн пуктӥсь режиссёрез Константин Ложкин, пуктӥсь суредасез – Ольга Моторина, крезьгурзэ гожтӥз но бырйиз Анатолий Эркишев, эктонъёсты Пётр Овчинников пуктӥз. Алексей Сосновез Александр Баймурзин, Георгий Световидовез Алексей Котков шудо. Эмчилэн роляз мыр пырон понна Александр Баймурзин вордскем гуртысьтыз фельдшерез син азяз пуктылӥз, со дорын эмъяськемзэ тодаз вайылӥз. « Мон пичи дыръям туж висьыса будӥ. Милям гуртамы вал фельдшер, кудӥз ке сыӵе лякыт. Со быгтэ вал адямиосыз сыӵе лякытэн эмъяны, киосыз солэн капчи вал. <…> Приёмаз учкисько вал, мар со каре, мар бӧрсьы мар со каре. Мон солы сыӵе дыши, дорам бертыса фельдшерез шудӥсько ни вал. Кызьы со уколъёс каре вал: кызьы со эмъюм кыске, кызьы поттэ но бышкалтэ. Мон синмаськыса учкисько вал » Александр Баймурзин, хирург Алексей Сосновлэсь рользэ шудӥсь Фото: Наталия Сильвестрова Спектакль кылем даурысь эмчиослэсь улонзэс возьматэ ке но, котькинлы со матын луоз. Эм ужэн тодматон сяна, отын вань адямиослы тодмо ужпумъёс ӝутӥсько. « Егитъёс но валалозы, арлыдоослы но кельшоз. Татын вань сыӵе моментъёс, кудъёсыз арлыдоослы но сюлмазы туж зол пыӵало, егитъёс но асьсэлы мар ке выльзэ басьтозы » Константин Исаков, «Арлэн кутсконэз» пьесалэн авторез, эмчи Валерий Синыровлэсь рользэ шудӥсь Тодэ вайытом, «Кин кызьы узырме…» киноез куараен гожтон ужлэн валтӥсь люкетэз йылпумъяськиз. Тегъёс: эмчиос Театр Лулчеберет Ижкар Удмуртия  